**Prifysgol Metropolitan Caerdydd**

**Bwrdd y Llywodraethwyr: Dydd Llun, Medi 23, 2019**

**5.30pm Swît Lletygarwch, Ysgol Reoli Caerdydd, Campws Llandaf**

**Cofnodion Agored wedi’u Cadarnhau**

**Llywodraethwyr yn bresennol:** Y Farwnes Finlay o Landaf (Cadeirydd), Yr Athro Cara Aitchison (Llywydd ac Is-Ganghellor), Mr Nick Capaldi (Dirprwy Cyd-Gadeirydd), Ms Amy-Louise Fox (Llywydd Undeb y Myfyrwyr), Mrs Sian Goodson (Dirprwy Cyd-Gadeirydd), Mr Umar Hussain MBE, Dr Stephen Jackson, Dr Malcolm James (Llywodraethwr Staff Academaidd), Yr Athro Kelechi Nnoaham, Dr Katie Thirlaway (Llywodraethwr Bwrdd Academaidd), Dr Chris Turner a Mr David Warrender

**Yn bresennol hefyd:** Dr Jacqui Boddington (Dirprwy Is-Ganghellor Ymgysylltiad Myfyrwyr), Mr John Cavani (Cyfarwyddwr Marchnata a Chysylltiadau Allanol), Yr Athro Sheldon Hanton (Dirprwy Is-Ganghellor Ymchwil ac Arloesedd), Mr David Llewellyn (Cyfarwyddwr Cyllid), Dr Jenny Rees (Ysgrifennydd y Brifysgol Dros Dro a Chlerc i Fwrdd y Llywodraethwyr), Yr Athro Leigh Robinson (Dirprwy Is-Ganghellor a Deon Gweithredol Ysgol Chwaraeon a Gwyddorau Iechyd Caerdydd) a Mr Greg Lane (Ysgrifennydd Cynorthwyol) (Cofnodion)

**1808. Ymddiheuriadau (eitem 1 ar yr agenda)**

Cafwyd ymddiheuriadau oddi wrth Ms Nicola Amery, Mr Gareth Davies, Ms Keira Davies a Mr Scott Waddington.

Croesawodd y Cadeirydd Ms Amy-Louise Fox, Llywydd Undeb y Myfyrwyr, i’w chyfarfod Bwrdd Llywodraethwyr cyntaf.

**1809. Datgan Gwrthdrawiad Buddiannau (eitem 2 ar yr agenda)**

Ni chafwyd dim datganiadau gwrthdrawiad buddiannau.

**1810. Cofnodion Cyfarfodydd Blaenorol: Bwrdd y Llywodraethwyr: Dydd Iau, Gorffennaf 4ydd 2019 (Cofnodion agored heb eu cadarnhau) (eitem 3 ar yr agenda)**

Cyfeiriodd yr Is-Ganghellor at baragraff 1785 ac eglurodd bod y cwrs BA Cynradd SAC y cyfeirir ato yn gwrs newydd mewn gwirionedd sy’n denu llawer o ddiddordeb.

Cadarnhaodd yr Ysgrifennydd Cynorthwyol bod trefniadau’n cael eu cwblhau i roi cofnodion y Bwrdd o 2018/19 ar wefan y Brifysgol yn Gymraeg ac yn Saesneg.

Fe wnaeth yr Is-Ganghellor gyflwyno dau bapur byr yn crynhoi cynnydd y Brifysgol yn erbyn Mesurau Llwyddiant a Pherfformiad ar y Tablau Cynghrair.

Mesurau Llwyddiant

Cyfeiriodd yr Is-Ganghellor y Bwrdd at bapur y Mesurau Llwyddiant gan ddweud wrth sôn am gyllid y Brifysgol bod incwm wedi cynyddu o £99.871m yn 2016/17 i £106.845m yn 2018/19 ac y gwnaed cynnydd da yn erbyn y mesurau cyllid i gyd. Roedd yn werth nodi yn arbennig y gwelliant o ran cynhyrchu arian o 11.1% i 13.1% dros yr un cyfnod.

Amlygodd yr Is-Ganghellor bod y cynllun diswyddo gwirfoddol wedi helpu i leihau cyflog y staff yn ganran o’r incwm o 65.7% yn 2016/17 i 58% yn 2018/19. Dwedodd yr Is-Ganghellor bod y ffigur 64.6% a ddyfynnwyd ar gyfer 2018/19 yn cynnwys £3m ychwanegol o rwymedigaeth pensiwn i’r Brifysgol o ganlyniad i ailbrisio’r Cynllun Pensiwn Llywodraeth Leol. Fe ddwedodd yr Is-Ganghellor y byddai’r ffigur hwn o 64.6% lawer yn uwch pe bai’r Brifysgol heb gymryd y penderfyniad anodd i weithredu cynllun diswyddo gwirfoddol er mwyn sicrhau cyllid sicr.

Amlygodd yr Is-Ganghellor y ffaith bod y gostyngiad yn nifer y myfyrwyr Addysg Drawswladol sydd wedi ymrestru wedi gostwng o 9,497 yn 2016/17 i 9,300 yn 2018/19 yn bennaf am fod y Brifysgol wedi symud oddi wrth safoni gwaith ar lefel diploma.

Amlygodd yr Is-Ganghellor bod canlyniadau Arolwg NSS wedi dangos bod boddhad myfyrwyr â’r Brifysgol wedi codi o 84% yn 2016/17 i 85% yn 2018/19. Roedd y canlyniadau yn destun boddhad wrth i’r Brifysgol symud o fod 1% yn is na chyfartaledd y DU yn 2017 i fod 1% yn uwch na chyfartaledd y DU yn 2019. Ar hyn o bryd mae’r Brifysgol ar yr un lefel â’r sector yng Nghymru ac yn perfformio’n uwch na chyfartaledd y DU yn gyffredinol.

Nododd yr Is-Ganghellor yn benodol y gwelwyd cryn gynnydd yn recriwtio myfyrwyr rhyngwladol a staff academaidd rhyngwladol i’r Brifysgol.

Cydnabu’r Is-Ganghellor y bydd angen rhagor o waith er mwyn gwella ymrestru Partneriaethau Cymru, y pwyntiau mynediad cyfartalog gofynnol er mwyn astudio yn y Brifysgol, a staff Du, Asiaidd a Lleiafrifoedd Ethnig (BAME) yn ganran o’r staff cyfan.

Cydnabu’r Is-Ganghellor fod ffigurau boddhad y staff a ddeilliwyd o arolwg y staff yn amlygu bod angen rhagor o waith. Cynhaliwyd yr arolwg blaenorol ar adeg pan oedd y Brifysgol yn gweithredu’r cynllun diswyddo gwirfoddol er mwyn arbed arian ac, yn ddi-os, cafodd hyn effaith ar brofiad staff a oedd yn gweithio yn y Brifysgol a chanlyniadau arolwg y staff. Dwedodd yr Is-Ganghellor y disgwyl yw y bydd yr arolwg staff newydd a gynhelir ar hyn o bryd yn dangos canlyniadau gwell.

Perfformiad ar y Tablau Cynghrair

Cyfeiriodd yr Is-Ganghellor y Bwrdd at y crynodeb o Berfformiad ar y Tablau Cynghrair oddi ar y Times Good University Guide lle y nodwyd bod y Brifysgol wedi ‘brasgamu i fyny’r tabl cynghrair o ran boddhad myfyrwyr’. Esboniodd yr Is-Ganghellor fod methodoleg y Times Good University Guide yn tueddu i ffafrio prifysgolion ôl-92 yn llai gan roi pwysiad sylweddol i Ymchwil a phwysiad mwy cyfyng i brofiad y myfyrwyr.

Holodd aelodau’r Bwrdd a fyddai’r Brifysgol yn cael cyhoeddusrwydd gwael pe bai’r Brifysgol yn codi canran y graddau da a ddyfernir. Wrth ymateb, cadarnhaodd yr Is-Ganghellor y byddai’r Brifysgol yn parhau i weithio i geisio sicrhau bod y myfyrwyr yn ennill graddau da ynghyd ag argoelion da i raddedigion gael swyddi.

Holodd aelodau’r Bwrdd a oedd cynigion di-amod a oedd wedi’u peilota ar gyfer rhai cyrsiau yn yr Ysgol Reoli wedi effeithio ar gyrhaeddiad myfyrwyr cyn iddyn nhw ddechrau ar eu hastudiaethau yn y Brifysgol. Dwedodd y Cyfarwyddwr Marchnata a Chysylltiadau Allanol bod y cynigion di-amod wedi arwain at ostyngiad bach yng nghyraeddiadau’r myfyrwyr a oedd wedi ymrestru ar y cyrsiau hynny ond bod cynigion di-amod yn helpu o ran cyfradd drosi’r Brifysgol wrth recriwtio myfyrwyr. Cadarnhawyd y caiff y peilot ei werthuso maes o law.

Dwedodd yr Is-Ganghellor bod angen rhagor o waith er mwyn gwella safle cymharol y Brifysgol ar rai cyrsiau lle roedd yn 10% isaf y darparwyr. Dwedodd yr Is-Ganghellor bod y Brifysgol yn ddigon aml yn cystadlu yn erbyn nifer fawr o ddarparwyr a oedd yn cynnwys prifysgolion Grŵp Russell.

Amlygodd yr Is-Ganghellor hefyd bod angen rhagor o waith er mwyn cau’r bwlch o ran cyrhaeddiad myfyrwyr BAME yn y Brifysgol. Byddai’r Dirprwy Is-Ganghellor Ymgysylltiad Myfyrwyr yn gwneud dadansoddiad pellach o’r data a fydd ar gael er mwyn sefydlu a oedd unrhyw batrymau clir dirnadwy i’w gweld.

Holodd aelodau’r Bwrdd a oedd y gostyngiad yn nifer y myfyrwyr israddedig amser llawn yn y Brifysgol yn rhan o duedd ehangach gan y cydnabyddir y byddai hyn yn cael effaith wael ar gyllid y Brifysgol. Amlygodd yr Is-Ganghellor y ffaith bod gostyngiad demograffig wedi digwydd a oedd yn effeithio ar nifer y myfyrwyr yn y DU a bod y gostyngiad hwn yn fwy amlwg yng Nghymru. Fodd bynnag, dwedodd yr Is-Ganghellor y byddai’r duedd hon yn gwyrdroi dros y blynyddoedd nesaf a’i bod yn hollbwysig bod y Brifysgol yn cynllunio ar gyfer hynny.

Mynegodd y Bwrdd ei bryderon ynglŷn â Rhwydwaith Seren y mae Llywodraeth Cymru yn ei gefnogi, sy’n annog ac yn cynorthwyo rhai o fyfyrwyr dosbarth chwech mwyaf academaidd-ddawnus Cymru i sicrhau lle yn rhai o’r prifysgolion mawr y tu allan i Gymru (e.e. Prifysgolion Rhydychen a Chaergrawnt) neu dramor, a hynny heb fod ansawdd prifysgolion Cymru wedi’i gyfleu iddyn nhw yn ddigonol.

**Penderfynodd y Bwrdd:**

**Cadarnhau cofnodion agored ei gyfarfod a gynhaliwyd ar Ddydd Iau, Gorffennaf 4ydd 2019 yn gofnod gwir a chywir**

**1811. Eitemau parhaol (eitem 4 ar yr agenda)**

**1. Adroddiad y Cadeirydd (eitem 4.1 ar yr agenda)**

 Cyflwynodd y Cadeirydd ei hadroddiad gan roi gwybod i’r Bwrdd bod Pwyllgor Prifysgolion Cymru a Chadeiryddion Pwyllgor Prifysgolion Cymru ar y cyd â CCAUC wedi cymeradwyo cynigion ar gyfer comisiynu adolygiad annibynnol o’r llywodraethu yng Nghymru. Y prif yrwyr ar gyfer yr Adolygiad oedd y dirwedd newydd a mwy cymhleth ar gyfer addysg uwch yn dilyn newidiadau i’r ffioedd ac i gyllido a’r cynnydd o ganlyniad yn y pwysau ar y gwaith llywodraethu a wnaeth arwain yn ei dro at enghreifftiau diweddar lle y gwnaeth y bwrdd llywodraethu yn rhai o brifysgolion Cymru fethu delio yn y ffordd orau â mater penodol. Dwedwyd wrth y Bwrdd mai Mrs Gillian Camm, cyn Gadeirydd Bwrdd Prifysgol Gorllewin Lloegr, oedd yr Adolygydd Annibynnol â chynhorthwy Mr Leigh Bracegirdle, Ysgrifennydd Prifysgol wedi ymddeol. Roedd y Grŵp Adolygu, a oedd yn bwrw golwg dros yr Adolygiad, wedi’i ffurfio o gynrychiolwyr o bob prifysgol, â Dr Chris Turner oedd y person ar y Grŵp o’r Brifysgol hon. Roedd yr Adolygydd Annibynnol wedi cwrdd â’r Llywydd a’r Is-Ganghellor, y Cadeirydd, a grŵp o Lywodraethwyr ar Ddydd Llun, Awst 19eg 2019 ac yn dilyn hynny ag Ysgrifennydd Dros Dro y Brifysgol a Chlerc i Fwrdd y Llywodraethwyr. Y disgwyl yw y bydd yr Adolygydd Annibynnol yn cynhyrchu adroddiad terfynol a fydd yn cynnwys argymhellion i’w cyflwyno i CCAUC erbyn diwedd Tachwedd 2019.

Dwedodd y Cadeirydd ei bod drwy Gamau Gweithredu’r Cadeirydd wedi cymeradwyo rhai newidiadau yng ngeiriad Polisi Aflonyddu a Bwlio’r Brifysgol i’r polisi gael bod yn fwy cynhwysol o safbwynt pobl drawsrywiol. Atodwyd y polisi diwygiedig i adroddiad y Cadeirydd er gwybodaeth.

Dwedodd y Cadeirydd bod dogfen wedi’i pharatoi i egluro dehongliad o’r Erthyglau Llywodraethu parthed cyfrifoldebau Bwrdd y Llywodraethwyr a’r Is-Ganghellor gan gyfeirio’n benodol at reoli, gwerthuso, cymhwysedd a pherfformiad, a gweithdrefnau disgyblu hyd at a chan gynnwys diswyddo staff Lefel 2. Roedd y Cadeirydd wedi drafftio’r ddogfen a gafodd ei hadolygu gan yr Is-Ganghellor a chafodd ei chynnwys yn yr Adroddiad Llywodraethu yn eitem 9 ar yr agenda. Awgrymodd y Cadeirydd y dylid adolygu’r ddogfen ymhen 2 flynedd er mwyn sicrhau ei bod yn parhau yn berthnasol. Cydnabuwyd bod cysylltiadau gan y ddogfen â pholisïau AD cysylltiedig ehangach y byddai’r Bwrdd yn eu hystyried yn ei gyfarfod ar Ddydd Iau, Tachwedd 28ain 2019. Awgrymodd aelodau’r Bwrdd y gellid atodi’r ddogfen i’r Datganiad ar y Prif Gyfrifoldebau gan ei bod yn dehongli un rhan o’r datganiad hwn.

Dwedodd y Cadeirydd ei bod wedi derbyn llythyr oddi wrth Mr David Blaney, Prif Weithredwr CCAUC ar Ddydd Mawrth, Medi 3ydd yn cadarnhau bod Cynllun Ffioedd a Mynediad y Brifysgol ar gyfer 2020/21 wedi’i gymeradwyo.

**Penderfynodd y Bwrdd:**

**Nodi adroddiad y Cadeirydd**

**2. Adroddiad y Llywydd a’r Is-Ganghellor (eitem 4.2 ar yr agenda)**

 Dwedodd yr Is-Ganghellor wrth y Bwrdd bod Chris Skidmore AS wedi’i ail-benodi yn Weinidog Gwladol dros Brifysgolion, Gwyddoniaeth, Ymchwil ac Arloesedd y DU ar Ddydd Mawrth, Medi 10fed 2019 yn dilyn ymddiswyddiad Jo Johnson AS. Dwedodd yr Is-Ganghellor bod derbyniad da yn gyffredinol i benodiad Mr Skidmore gan y sector AU.

 Dwedodd yr Is-Ganghellor ei bod yn debygol na fyddai nifer o’r argymhellion yn Adroddiad Augar ar Gyllido Addysg Ôl-18 yn Lloegr a gyhoeddywd ar ddiwedd Mai 2019 yn cael eu gweithredu. Felly roedd yn annhebygol y byddai’r ffioedd dysgu i israddedigion yn Lloegr yn gostwng o £9,250 i £7,500 y flwyddyn.

 Dwedodd yr Is-Ganghellor bod Llythyr Adolygu Risgiau Sefydliadau Blynyddol 2019 wedi’i dderbyn oddi wrth CCAUC a’i bod yn trafod gyda Mr David Blaney, Prif Weithredwr CCAUC ynglŷn â chanlyniadau’r asesiad.

 Dwedodd yr Is-Ganghellor wrth y Bwrdd bod y Brifysgol yn ymgysylltu’n llawn â phartneriaeth Cymru Fyd-Eang rhwng y British Council, Llywodraeth Cymru a CCAUC a oedd wedi’i chynllunio i hyrwyddo addysg uwch yng Nghymru i farchnadoedd rhyngwladol allweddol gan gynnwys Fietnam, UDA ac yn fwy diweddar yr India.

Rhoddodd yr Is-Ganghellor wybod i’r Bwrdd bod y Brifysgol yn parhau i ddiwygio ei darpariaeth rhaglenni a addysgir ac y cynigir 19 o raglenni newydd yn 2019/20 a 23 o raglenni newydd yn 2020/21. Amlygodd yr Is-Ganghellor y ffaith bod cynnig wedi’i ddiwygio yn cael ei ystyried yn hanfodol er mwyn codi nifer y myfyrwyr a gaiff eu recriwtio, gan sicrhau drwy wneud hynny gynaliadwyedd ariannol y Brifysgol yn y tymor hir. Roedd y rhaglenni newydd wedi’u cynllunio hefyd i ateb y galw ymhlith y myfyrwyr ac anghenion cyflogwyr ac i sicrhau gwelliannau yn erbyn ystod o fesurau llwyddiant y Brifysgol.

 Dwedodd yr Is-Ganghellor bod y trefniadau ar gyfer yr Adolygiad Gwella Ansawdd ym Mai 2020 yn symud yn eu blaen yn dda a bod y Brifysgol wrthi yn casglu deunydd i gefnogi Datganiad Hunan-Ddadansoddi Adolygiad Gwella Ansawdd 2019 y Brifysgol. Trefnir briffio ar gyfer y Llywodraethwyr ar amser priodol.

Rhoddodd yr Is-Ganghellor wybod i’r Bwrdd bod y Brifysgol wedi’i chynnwys yn rhestri byd y Times Higher Education am y tro cyntaf. Gosodwyd y Brifysgol yn yr haen 801 – 1000 o’r 1,396 sefydliad a gafodd eu rhestru. Y Brifysgol yng Nghymru yn y safle gorau oedd Prifysgol Caerdydd ar 198 a’r unig Brifysgol ôl-92 yng Nghymru i’w chynnwys oedd Prifysgol De Cymru a oedd yn yr haen 1,000+. Mynegodd yr Is-Ganghellor ei nod yn y tymor hir fyddai symud y Brifysgol i’r haen 501 – 800.

Rhoddodd yr Is-Ganghellor wybod i’r Bwrdd y cafwyd ymholiadau oddi wrth ddau ddatblygwr gemau uchel eu parch a oedd â diddordeb i gael defnyddio technoleg FOVO mewn cynhyrchion newydd. Roedd un datblygwr wrthi ar hyn o bryd yn gwerthuso fersiwn i’w harddangos a byddai’r datblygwr arall yn gwerthuso’r dechnoleg ar ddiwedd Medi 2019. Ystyriwyd bod y ddau ddatblygwr yn bartneriaid datblygiadau posib a/neu fuddsoddwyr masnachol posib.

Rhoddodd yr Is-Ganghellor wybod i’r Bwrdd bod gwaith ar y Cynllun Ail-ddatblygu’r Campysau wedi dechrau yn dilyn penderfyniad y Bwrdd i beidio â symud ymlaen â darpariaeth arfaethedig, sef campws canol dinas yn y Cei Canolog. Dwedodd yr Is-Ganghellor y byddai gwaith i adolygu Cynllun Mawr yr Ystadau yn cael ei gwblhau dros y misoedd canlynol i gael adlewyrchu’r newid amgylchiadau. Amlygodd yr Is-Ganghellor y ffaith y câi trefniadau llywodraethu addas eu dyfeisio i gefnogi’r gwaith i ail-ddatblygu campysau Llandaf a Chyncoed. Amlygodd yr Is-Ganghellor hefyd y gwahanol brosiectau gwella a’r gwaith cynlluniedig a oedd wedi dechrau dros fisoedd yr haf.

Rhoddodd yr Is-Ganghellor wybod i’r Bwrdd bod trefniadau dros dro i gyflenwi swydd wag y Dirprwy i’r Is-Ganghellor yn parhau hyd nes y câi Dirprwy newydd i’r Is-Ganghellor ei recriwtio. Adroddwyd bod *Minerva Consultants* wedi’u penodi i ymgymryd â’r gwaith recriwtio ar gyfer swyddi Dirprwy i’r Is-Ganghellor, Ysgrifennydd y Brifysgol, Cyfarwyddwr Gwasanaethau Pobl a recriwtio Llywodraethwyr Annibynnol/ Cyfetholedig. Amlinellodd y Is-Ganghellor gynigion ar gyfer newid strwythur rheolwyr uwch y Brifysgol y byddai manylion yn eu cylch yn cael eu hystyried o dan fusnes cyfyngedig yn eitem 13 ar yr agenda.

 Dwedodd yr Is-Ganghellor wrth y Bwrdd bod y Brifysgol wedi ennill gwobr Neuaddau Cymunedol Myfyrwyr Gorau 2019 oddi wrth yr Arolwg Tai Cenedlaethol. Rhoddwyd y tlws i’r Is-Ganghellor yng Nghynhadledd Prifysgol y DU ym Mhrifysgol Birmingham ar Ddydd Mercher, Medi 11eg 2019. Esboniodd yr Is-Ganghellor bod statws mawr i’r gwobrau hyn gan eu bod yn seiliedig yn gyfan gwbl ar adborth oddi wrth fyfyrwyr.

Rhoddodd yr Is-Ganghellor wybod i’r Bwrdd bod y Brifysgol wedi bod yn gwneud mwy o waith paratoi ar gyfer Brexit ‘heb ddêl’. Roedd y Brifysgol yn cyflogi 63 o frodorion Ewropeaidd ac roedd pob aelod o’r staff wedi derbyn gwybodaeth a chymorth o ran gwneud cais i gael statws parhaol.

**Penderfynodd y Bwrdd:**

**Nodi adroddiad y Llywydd a’r Is-Ganghellor**

**3. Adroddiad Llywydd Undeb y Myfyrwyr (eitem 4.3 ar yr agenda)**

 Cyflwynodd Llywydd Undeb y Myfyrwyr ei hadroddiad, yr un cyntaf yn ei thymor etholedig, ac amlinellodd ymrwymiadau ei maniffesto ar gyfer y flwyddyn. Dwedodd Llywydd Undeb y Myfyrwyr ei bod yn gyfrifol am gynrychioli llais y myfyrwyr yn fewnol ac yn allanol ac ymhlith blaenoriaethau ei maniffesto roedd: gwella cysylltiadau cludiant rhwng ardaloedd gwahanol yn y ddinas a’r campws; lleihau costau argraffu y myfyrwyr a chodi nifer y pwyntiau trydanol yn y darlithfeydd ac o gwmpas y campws. Byddai Is-Lywydd Undeb y Myfyrwyr yn canolbwyntio ar ymgysylltiad myfyrwyr ac ar sicrhau adborth, ac ymhlith blaenoriaethau’r Is-Lywydd roedd: ehangu cydnabod cyflawniadau myfyrwyr; codi nifer y mannau lle y gall myfyrwyr ymlacio’n gyfan gwbl ar draws y ddau gampws; a pharhau ag ‘ymgyrch gŵn y campysau’ i gefnogi lles y myfyrwyr.

 Rhoddodd Llywydd Undeb y Myfyrwyr wybodaeth i’r Bwrdd ar y cyfnod cynefino a’r hyfforddiant a gaiff eu darparu gan argymell bod Llywydd ac Is-Lywydd Undeb y Myfyrwyr yn mynd i hyfforddiant myfyrwyr-lywodraethwyr *AdvanceHE* yn y dyfodol.

 Rhoddodd Llywydd Undeb y Myfyrwyr y wybodaeth ddiweddaraf i’r Bwrdd ar y trefniadau a wnaed dros dymor yr haf i recriwtio ac i hyfforddi cynrychiolwyr myfyrwyr ar draws yr Ysgolion. Cafodd y Bwrdd wybod hefyd am drefniadau i newid strwythur tîm Swyddog Sabothol Undeb y Myfyrwyr er mwyn codi lefel ymgysylltiad y rolau a phwysleisio pwysigrwydd y rolau o fewn y Brifysgol.

 Fe wnaeth Llywydd Undeb y Myfyrwyr rhoi’r wybodaeth ddiweddaraf, sef y cafwyd dau gyfnod cynefino mawr i’r myfyrwyr yn ystod yr wythnosau blaenorol; Ffair y Glas yng Nghyncoed ar Ddydd Mercher, Medi 18fed a’r MetFest yn Llandaf ar Ddydd Gwener, Medi 20fed 2019. Roedd y ddau ddigwyddiad yn llwyddiannus ac wedi denu nifer dda o fyfyrwyr.

 Rhoddodd Llywydd Undeb y Myfyrwyr wybod i’r Bwrdd bod Undeb y Myfyrwyr wedi ad-drefnu’r cymorth gweinyddol ar gyfer ei glybiau a’i gymdeithasau yn rhan o adolygiad mewnol. Ymgymerwyd â’r adolygiad er mwyn safoni lefelau’r cymorth ar gyfer clybiau a chymdeithasau a sicrhau eu bod yn gynaliadwy drwy beidio â bod yn seiliedig ar ychydig o unigolion yn unig. Roedd yn dda gan Lywydd Undeb y Myfyrwyr ddweud i lefel yr ymgysylltu ag Undeb y Myfyrwyr fod yn uchel dros yr haf ac y byddai hyn, mae’n bur debyg, yn parhau dros y tymor hwy.

**Penderfynodd y Bwrdd:**

**Nodi adroddiad Llywydd Undeb y Myfyrwyr**

**1812. Trosolwg o Arolwg y Myfyrwyr 2018/19 (eitem 5 ar yr agenda)**

Cyflwynodd y Dirprwy Is-Ganghellor Ymgysylltiad Myfyrwyr yr adroddiad a oedd yn crynhoi’r canlyniadau a’r camau gweithredu yn dilyn arolygon adborth myfyrwyr mewnol ac allanol a wnaed yn ystod y flwyddyn academaidd 2018/19. Adroddwyd i ganlyniadau cadarnhaol gael eu sicrhau flwyddyn ar ôl blwyddyn ar Lefelau 4, 5, 6 a 7. Roedd canlyniadau Arolwg NSS yn enwedig yn cynrychioli gwelliannau boddhaol iawn o un flwyddyn i’r llall lle y gwelwyd boddhad cyffredinol y myfyrwyr yn codi i 85% a ddaeth â’r Brifysgol i’r un lefel â’r sector yng Nghymru ac yn gwneud yn well na’r cyfartaledd cyffredinol yn y DU.

Dwedodd Dirprwy Is-Ganghellor Ymgysylltiad Myfyrwyr bod y Brifysgol yn defnyddio data meincnodi a fydd wedi’u rhoi gan y Swyddfa Fyfyrwyr er mwyn adnabod y cwestiynau lle mae’r Brifysgol yn tan-berfformio yn Arolwg NSS. Roedd yr ymarfer meincnodi wedi adnabod dau faes lle roedd y Brifysgol yn perfformio dipyn yn llai na’r meincnod: C3 mae’r cwrs yn ysgogol yn ymenyddol (81.0% c.f. 82.8%) a C8 roedd y meini prawf a ddefnyddiwyd ar gyfer marcio yn glir ymlaen llaw (69.3% c.f. 74.2%). Dwedodd y Dirprwy Is-Ganghellor i’r rhain ffurfio thema ymchwilio gyson yng nghyfarfodydd cynllunio camau gweithredu ar lefel yr Ysgolion er mwyn gwella pethau ar Lefelau 4 a 5. Eir i’r afael â chanlyniadau’r PTES (Arolwg Profiad Ôl-raddedigion a Addysgir) drwy gylch blynyddol Cynlluniau Gwella Ymgysylltiad Myfyrwyr dros y mis dilynol.

Rhoddodd y Dirprwy Is-Ganghellor wybod i’r Bwrdd bod rhagor o waith yn cael ei wneud i edrych ar sgorau boddhad y Brifysgol oddi wrth fyfyrwyr sydd ag anabledd er mwyn cael deall beth arall y gellir ei wneud i wella pethau. Ar lefel fwy eang, fodd bynnag, roedd y Brifysgol wedi gwella ei sgôr oddi wrth y myfyrwyr hynny a oedd â nodweddion gwarchodedig. Er y cydnabyddir bod gwelliannau wedi’u sicrhau, ymgymerir â rhagor o waith er mwyn gwella pethau mwy eto.

Amlygodd y Dirprwy Is-Ganghellor gynigion i sefydlu grŵp Llais y Myfyrwyr yn dilyn cyflwyno Deoniaid Cysylltiol Ymgysylltiad Myfyrwyr a fydd yn canolbwyntio ar bob elfen yn arolygon y myfyrwyr. Bydd hyn yn cynnwys hyrwyddo arolygon, datblygu strategaeth i gael rhannu newidiadau a wneir ar sail adborth gan y myfyrwyr a sicrhau y gweithredir ar gamau a fydd yn deillio o adborth gan y myfyrwyr. Bydd y grŵp wedi’i ffurfio o Ddeoniaid Cysylltiol Ymgysylltiad Myfyrwyr, Undeb y Myfyrwyr, y Gyfarwyddiaeth Gwella Ansawdd a Chyfathrebu.

Cadarnhaodd y Dirprwy Is-Ganghellor y bydd modd cwrdd yn fisol â’r rhaglenni hynny y byddai angen y cymorth mwyaf arnyn nhw er mwyn gwella lefelau boddhad y myfyrwyr.

**Penderfynodd y Bwrdd:**

**Nodi’r adroddiad**

**1813. Alldro: Adolygiad Terfynol 2018/19 (eitem 6 ar yr agenda)**

Cyflwynodd y Cyfarwyddwr Cyllid yr adroddiad gan ddweud i berfformiad ariannol y Brifysgol ar gyfer y flwyddyn fod yn dda iawn. Dangosodd canlyniadau ariannol y Brifysgol ar gyfer y flwyddyn warged cymedrol o £178k. Fodd bynnag, daeth yr arian a gynhyrchwyd drwy weithrediadau i £13.1m, sef 12.2% o’r trosiant a wnaeth osod y Brifysgol yn chwartel uchaf y sector ar gyfer y dangosydd perfformiad allweddol hwn.

Esboniodd y Cyfarwyddwr Cyllid, o ganlyniad i’r arian a gynhyrchwyd drwy weithrediadau, i’r arian a adneuwyd ar ddiwedd y flwyddyn gynyddu o £25.3m (2018) i £31.4m (2019) ag £8.1m yn cael ei ddefnyddio yn y flwyddyn ar y rhaglen gyfalaf. Cadarnhaodd y Cyfarwyddwr Cyllid ei farn eto nad y ‘dewis ail orau’ yn unrhyw ffordd oedd y datblygiad arfaethedig ar Gampysau Llandaf a Chyncoed yng ngoleuni penderfyniad y Bwrdd i beidio â symud ymlaen i ddatblygu campws canol dinas yn y Cei Canolog.

Dwedodd y Cyfarwyddwr Cyllid bod gwariant staff ar sail arian yn dod i 57% o’r trosiant a bod y gwariant staff gan gynnwys costau pensiynau yn dod i 64.6% o’r trosiant. Cynyddodd y trosiant ar gyfer y flwyddyn o £103.7m (2018) i £106.8m (2019). Dwedodd y Cyfarwyddwr Cyllid bod dad-gysylltiad rhwng cyfrifyddu a’r perfformiad gweithredol a oedd wedi’i achosi gan y cynnydd o £4.4m yn y costau pensiwn. Roedd costau pensiynau USS yn £1.4m yn fwy nag yr ystyriwyd yn wreiddiol ac roedd costau pensiynau LGPS yn £3m yn fwy nag yr ystyriwyd yn wreiddiol.

Fe wnaeth y Cyfarwyddwr Cyllid ymhelaethu gan ddweud bod y costau ychwanegol i’r cynllun LPGS yn deillio o achos yn y Llys Apêl (dyfarniad McCloud) a farnodd yn erbyn y Llywodraeth oherwydd gwahaniaethu ar sail oedran. Esboniodd y Cyfarwyddwr Cyllid fod y rhwymedigaeth bosib i’r Brifysgol o ganlyniad i’r dyfarniad hwn wedi’i gyfrifo gan yr actwari yn £3m ac roedd wedi’i ddangos yn y canlyniadau ar gyfer y flwyddyn ar ffurf cost gwasanaeth blaenorol. Amlygodd y Cyfarwyddwr Cyllid y ffaith y byddai costau pensiynau USS ychwanegol yn effeithio’n fwyaf negyddol ar hen brifysgolion gan fod mwy o aelodau USS yn tueddu i fod yn y rhain.

Diolchodd y Cadeirydd i’r Cyfarwyddwr Cyllid a’i dîm am eu gwaith dros y flwyddyn flaenorol yn sicrhau bod cyllid y Brifysgol mewn cyflwr da.

**Penderfynodd y Bwrdd:**

**Nodi’r adroddiad**

**1814. Recriwtio Myfyrwyr – diweddariad: Adroddiad Terfynol 2019/20 (eitem 7 ar yr agenda)**

Cyflwynodd y Cyfarwyddwr Marchnata a Chysylltiadau Allanol yr adroddiad i gael diweddaru’r Bwrdd ar y sefyllfa o safbwynt recriwtio ar gyfer y flwyddyn academaidd 2019/20. Gan fod y cyfnod recriwtio heb ddod i ben eto, fe wnaeth yr adroddiad roi rhagolygon ‘ymdrech orau’ hefyd o ran y sefyllfa recriwtio derfynol a’r goblygiadau ariannol cysylltiedig.

Cadarnhaodd y Cyfarwyddwr Marchnata a Chysylltiadau Allanol y byddai’r Brifysgol yn agos at gyrraedd lefelau disgwyliedig y gyllideb ddiwygiedig yn bennaf am fod nifer y myfyrwyr rhyngwladol wedi codi’n sylweddol. Adroddwyd bod y cynnydd yn nifer y myfyrwyr rhyngwladol wedi’i osod yn erbyn y gostyngiad yn nifer y myfyrwyr cartref/UE.

Cafodd y Bwrdd wybod bod nifer y myfyrwyr o Loegr a wnaeth gais am le yn y Brifysgol yn fwy na nifer y myfyrwyr o Gymru am y tro cyntaf. Fodd bynnag, roedd y gyfradd drosi ar gyfer myfyrwyr o Gymru yn well na’r gyfradd ar gyfer myfyrwyr o Loegr.

Dwedwyd wrth y Bwrdd bod y Brifysgol wedi defnyddio ystod o ddulliau i gefnogi myfyrwyr yn y broses ymgeisio arferol ac yn y broses glirio. Amlygodd y Cyfarwyddwr Marchnata a Chysylltiadau Allanol pa mor bwysig yw defnyddio’r cyfryngau digidol yn y prosesau hyn i gynhyrchu ac i gynnal diddordeb ymgeiswyr posib. Dwedodd y Cyfarwyddwr bod pa mor gyflym y gallai’r Brifysgol gynnig lleoedd i fyfyrwyr yn y broses glirio a rhoi lle pendant iddyn nhw, fod yn allweddol i’r llwyddiant.

Roedd aelodau’r Bwrdd am gael eu sicrhau bod y Brifysgol wedi paratoi ar gyfer y cynnydd yn nifer y myfyrwyr rhyngwladol gan amlygu y gallai disgwyliadau’r myfyrwyr hyn fod yn wahanol i ddisgwyliadau myfyrwyr cartref/UE o ran yr hyn y dylai’r profiad Prifysgol ei gynnig. Dwedodd yr Is-Ganghellor bod llawer o’r twf i’w weld mewn meysydd penodol, yn bennaf yn Ysgol Reoli Caerdydd, a chyfeiriodd at y gwaith a wnaed yn sefydlu cyfleoedd interniaeth ystyrlon ac effeithiol yn rhan o’i rhaglenni MBA. Cadarnhaodd y Dirprwy Is-Ganghellor a Deon Gweithredol Ysgol Chwaraeon a Gwyddorau Iechyd Caerdydd fod Ymgysylltiad Byd-Eang wedi rhagweld y twf ac, felly, wedi paratoi rhaglen gynefino fwy manwl a hirach i helpu myfyrwyr rhyngwladol. Rhoddwyd llawer o wybodaeth hefyd i’r myfyrwyr rhyngwladol cyn iddyn nhw gyrraedd.

Holodd aelodau’r Bwrdd pa fath o lety oedd ar gael yn gyffredinol i’r myfyrwyr ac i’r myfyrwyr rhyngwladol yn benodol. Roedd y Bwrdd yn cydnabod bod llawer o’r fflatiau newydd-eu-hadeiladu yng Nghaerdydd ar ben uchaf y farchnad rhentu ac na fyddai myfyrwyr yn gallu eu fforddio. Dwedodd yr Is-Ganghellor wrth y Bwrdd fod y Brifysgol wedi siarad â Phrifysgol Caerdydd gan obeithio prynu bloc o fflatiau roedd yn berchen arno ger Cyncoed a oedd yn cael ei dan-ddefnyddio. Cadarnhaodd y Dirprwy Is-Ganghellor a Deon Gweithredol Ysgol Chwaraeon a Gwyddorau Iechyd Caerdydd bod y Brifysgol eisoes yn gallu cynnig llety i bob myfyriwr blwyddyn gyntaf a fyddai’n gofyn amdano.

Cadarnhaodd y Cyfarwyddwr Marchnata a Chysylltiadau Allanol fod y Brifysgol yn defnyddio’i staff yn effeithiol i sicrhau bod darpar ymgeiswyr yn cael eu cynnal pan fyddan nhw wedi wynebu anawsterau na allan nhw eu rheoli (e.e. profedigaeth yn y terulu) a all fod wedi cael effaith niweidiol ar eu gallu i astudio.

Gofynnodd y Cadeirydd i’r adroddiadau recriwtio myfyrwyr o hyn allan gael cynnwys graffiau a fyddai’n dangos gwybodaeth gymharol, allweddol dros y 5 mlynedd flaenorol.

**Penderfynodd y Bwrdd:**

**Nodi’r adroddiad ar recriwtio myfyrwyr ar gyfer y flwyddyn academaidd 2019/20**

**1815. Fframwaith Rhagoriaeth Ymchwil: Cynllunio REF2021 (eitem 8 ar yr agenda)**

 Cyflwynodd Dirprwy Is-Ganghellor Ymchwil ac Arloesedd yr adroddiad a roddodd y wybodaeth ddiweddaraf ar baratoadau’r Brifysgol ar gyfer REF2021. Esboniodd y Dirprwy Is-Ganghellor fod paratoi ar gyfer REF yn waith sylweddol a chymhleth a oedd yn cynnwys ymgynghori ar draws y sector ac ymgynghori mewnol, dilysu allanol, archwilio baich gwaith mwy na 430 o staff academaidd ac adolygu llawer iawn o allbwn ymchwil gan gymheiriaid. Dwedwyd wrth y Bwrdd bod y canllawiau terfynol ar y cyflwyniadau wedi’u cyhoeddi ar Ionawr 31ain 2019 a oedd yn hwyluso cwblhau cynllunio ar gyfer cyflwyno i REF2021.

 Esboniodd y Dirprwy Is-Ganghellor fod REF2021 yn wahanol i REF2014 gan nad ymarfer i ddethol yn unig oedd cyflwyno allbwn ymchwil i’w ystyried a’i asesu. Roedd rhaid i’r Brifysgol ddatblygu, dogfennu a defnyddio Cod Ymarfer y byddai rhaid i CCAUC ei gymeradwyo wedyn gyda mewnbwn oddi wrth Banel Ymgynghorol Cydraddoldeb ac Amrywiaeth REF. Roedd y Cod Ymarfer yn amlinellu prosesau’r Brifysgol er mwyn penderfynu pa aelodau o’r staff a pha mewnbwn a fyddai’n cael eu cynnwys yn y cyflwyniad. Cydran hollbwysig o God Ymarfer REF2021 yw y bydd rhaid i brifysgolion na fyddan nhw’n cyflwyno pob aelod o’r staff sydd ar gontractau ‘cymwys’ REF, ddisgrifio meini prawf syml, tryloyw ac archwiliadwy er mwyn pennu a oes digon o gyfrifoldeb gan aelod o’r staff ar gyfer gwaith ymchwil.

 Dwedodd y Dirprwy Is-Ganghellor y bydd asesu allbwn yn 60% o broffil ansawdd REF2021 yn gyffredinol, gan fanylu ar brif gydrannau’r broses. Cadarnhaodd y Dirprwy Is-Ganghellor wrth ymateb i ymholiadau gan aelodau o’r Bwrdd, y câi’r allbwn ei asesu gan y Brifysgol cyn cael ei gyflwyno i REF2021. Y nod oedd sicrhau’r sgôr pŵer uchaf i’r Brifysgol heb leihau sgôr ansawdd y Brifysgol.

 Dwedodd y Dirprwy Is-Ganghellor y bydd asesu effaith yn 25% o broffil ansawdd REF2021 yn gyffredinol ac i hwn gael ei ddiffinio yn ‘effaith ar, newid neu fudd i’r economi, y gymdeithas, diwylliant, gwasanaethau neu bolisi cyhoeddus, iechyd, yr amgylchedd neu ansawdd bywyd, y tu hwnt i academia’. Dwedodd y Dirprwy Is-Ganghellor i’r rhan fwyaf o’r gwaith ar effaith ddigwydd o fewn yr Ysgolion a gafodd eu cefnogi gan staff Ymchwil ac Arloesedd. Cynhaliwyd digwyddiadau ffurfiol, wedi’u trefnu’n ganolog, gan gynnwys setiau dysgu cydweithredol, archwiliad REF wedi’i drefnu’n fewnol, a 5 digwyddiad astudiaeth achos effaith.

 Dwedodd y Dirprwy Is-Ganghellor y bydd asesu’r amgylchedd ymchwil yn 15% o broffil ansawdd REF2021 yn gyffredinol ar gyfer y sefydliad. Ymhlith yr enghreifftiau o ddangosyddion amgylchedd ymchwil mae proffil staffio, sicrhau grantiau, buddsoddi yn yr ystâd, polisïau a gwobrau E&D, cymorth i ymchwilwyr, integritî’r gwaith ymchwil a nifer y graddau ymchwil a gwblheir yng nghyfnod yr REF. Amlygodd y Dirprwy Is-Ganghellor y ffaith i REF2021 gyflwyno ‘Datganiad Amgylchedd ar lefel Sefydliad’ peilot sy’n orfodol er na chaiff ei raddio. Dwedodd y Dirprwy Is-Ganghellor fod y Brifysgol yn bwriadu modelu naratifau’r datganiadau ar lefel yr Uned Asesu ac ar lefel y Sefydliad. Cynhyrchir drafftiau cyntaf y datganiadau yn ystod tymor yr hydref yn 2019/20.

**Penderfynodd y Bwrdd:**

**Nodi bod cynllunio ar gyfer cyflwyniad Met Caerdydd i REF2021 yn cadw i’r amserlen, ac yn benodol:**

1. **Mae’r Cod Ymarfer wedi’i gynhyrchu, ei gytuno a’i gyflwyno o fewn yr amserlenni gofynnol**
2. **Disgwylir y cyrhaeddir y cydbwysedd tebygol o ran niferoedd y staff CALl a’r astudiaethau achos effaith a fydd ar gael er mwyn rhoi cyflwyniad o safon**
3. **Mae offeryn modelu wedi’i ddatblygu a fydd yn golygu bod cyflwyniadau allbwn pob Uned Asesu Met Caerdydd yn ddilys ar gyfer sicrhau cydbwysedd Cyfartaledd y Graddau (GPA) a Phŵer Ymchwil (RP) ac mae’r modelu ar lefel Uned Asesu wedi dechrau**
4. **Dylid cwblhau drafftiau cyntaf datganiadau amgylchedd Unedau Asesu erbyn Nadolig 2019**

**1816. Adroddiad Llywodraethu (eitem 9 ar yr agenda)**

Cyflwynodd Ysgrifennydd Dros Dro y Brifysgol a Chlerc Bwrdd y Llywodraethwyr yr adroddiad gan roi’r wybodaeth ddiweddaraf ar y cynnydd a wnaed ar waith adolygu arferion y Bwrdd a’r Pwyllgor i gael cefnogi gwaith rheoli busnes ar draws y Brifysgol yn effeithiol ac effeithlon. Yn rhan o’r gwaith, gofynnwyd i’r Bwrdd nodi’r Rhaglen Waith ar gyfer 2019/20 a oedd wedi’i dyfeisio.

Dwedodd Ysgrifennydd Dros Dro y Brifysgol a Chlerc Bwrdd y Llywodraethwyr wrth y Bwrdd fod y broses i lenwi rôl wag y Llywodraethwr Staff Gwasanaethau Proffesiynol wedi agor y diwrnod hwnnw ac mai Dydd Gwener, Hydref 4ydd 2019 fyddai’r dyddiad cau ar gyfer derbyn enwebiadau ac y cynhelid yr etholiad yn electronig o Ddydd Llun, Hydref 14eg hyd Ddydd Gwener, Hydref 25ain 2019. Y disgwyl oedd y byddai’r person a etholwyd yn ymuno â’r Bwrdd yn ei gyfarfod ar Ddydd Iau, Tachwedd 28ain 2019.

Dwedodd Ysgrifennydd Dros Dro y Brifysgol a Chlerc Bwrdd y Llywodraethwyr bod *Minerva Executive Recruitment* wedi’u cyflogi i gefnogi’r gwaith recriwtio i lenwi tair rôl wag ar gyfer Llywodraethwyr Annibynnol/Cyfetholedig a rôl arall a fydd yn dod yn wag yn 2020. Dwedwyd wrth y Bwrdd y byddai’r Pwyllgor Enwebiadau a Llywodraethu yn arolygu’r broses ar gyfer y rhestr fer, cyfweliadau a dewis yr ymgeiswyr llwyddiannus.

Amlygodd Ysgrifennydd Dros Dro y Brifysgol a Chlerc Bwrdd y Llywodraethwyr y ffaith fod y QAA yn dod i gwrdd ag aelodau’r Bwrdd ar Ddydd Mercher, Mai 20fed 2020 yn rhan o adolygiad gwella ansawdd ffurfiol y Brifysgol. Yn rhan o’r trefniadau hyn, caiff aelodau’r Bwrdd eu briffio ar y broses ofynnol ar yr amser priodol.

Rhoddwyd gwybod i’r Bwrdd bod cyfres o bapurau yn cael eu paratoi i gefnogi adolygiad o Fesurau Llwyddiant y Brifysgol ac adolygiad o gynnydd yn Strategaethau Galluogi’r Brifysgol. Byddai’r Is-Ganghellor yn paratoi papur i ddechrau, i’w ystyried gan SPPC a’r Bwrdd yng nghylch cyfarfodydd mis Tachwedd.

Dwedodd Ysgrifennydd Dros Dro y Brifysgol a Chlerc Bwrdd y Llywodraethwyr wrth y Bwrdd bod CCAUC wedi cyhoeddi papur ’Dyletswydd Atal: Fframwaith ar gyfer monitro addysg uwch yng Nghymru yn 2019/20 ac ymlaen’ a ddaeth i rym yn syth ar Ddydd Iau, Awst 1af 2019. Bellach byddai’n ofynnol i’r Brifysgol gyfarfod â CCAUC (a fydd yr awdurdod monitro ar gyfer Cyfarfodydd Adolygu Atal) yn rhan o Adolygiad Sicrwydd Sefydliadol.

Rhoddodd Ysgrifennydd Dros Dro y Brifysgol a Chlerc Bwrdd y Llywodraethwyr wybod i’r Bwrdd am y cynnydd a oedd yn digwydd i gael cwblhau strwythur arfaethedig yr Ysgrifenyddiaeth. Roedd swydd wag Dadansoddwr Risg a Chydymffurfiad y Brifysgol wedi’i llenwi ac y byddai ymarfer ymgynghorol yr Ysgrifenyddiaeth yn digwydd dros fis Hydref a mis Tachwedd 2019.

Dwedodd y Cadeirydd wrth aelodau’r Bwrdd y gofynnid i gadeiryddion pwyllgorau yn y dyfodol roi adroddiad ar lafar ar gyfarfodydd y buon nhw’n eu cadeirio yn ddiweddar o fewn pob cylch o gyfarfodydd. Ni fyddai’r Bwrdd yn ystyried cofnodion o gyfarfodydd blaenorol oni byddai pob pwyllgor wedi’u cymeradwyo’n ffurfiol.

Gofynnodd y Cadeirydd yn benodol am ragor o daflenni crynodeb a graffeg i gael eu cynnwys mewn adroddiadau i’r Bwrdd i’w helpu yn ei rôl strategol.

Gofynnodd aelodau’r Bwrdd am gael ystyried ymhellach sut gellid cynnwys entrepreneuriaeth yng ngwaith cefnogi a monitro cyflawniadau graddedigion.

Gofynnodd aelodau’r Bwrdd hefyd am eglurhad ynglŷn â’r ffordd y bydd y Brifysgol yn delio â phroblemau moesegol. Esboniodd y Dirprwy Is-Ganghellor Ymchwil ac Arloesedd fod Pwyllgor Moeseg eithaf aeddfed gan y Brifysgol a fyddai’n cymryd cyngor allanol annibynnol yn ôl yr angen. Dwedodd y Dirprwy Is-Ganghellor bod llawer o waith y Pwyllgor wedi’i yrru gan brosiectau. Rhoddodd yr Is-Ganghellor wybod i’r Bwrdd bod rôl gan y Bwrdd Academaidd a’r Bwrdd Rheoli hefyd o ran ystyried materion moesegol.

**Penderfynodd y Bwrdd:**

**Nodi’r adroddiad**

**Nodi rhaglen waith Bwrdd y Llywodraethwyr ar gyfer 2019/20**

**1817. Unrhyw fater arall (eitem 10 ar yr agenda)**

 Materion yn ymwneud â Changhellor y Brifysgol

Dwedodd y Cadeirydd ei bod wedi cyfarfod yn ddiweddar â Mrs Barbara Rees-Wilding, Canghellor y Brifysgol a chyn Gadeirydd y Bwrdd, a wnaeth gadarnhau ei bod yn barod i barhau yn Ganghellor y Brifysgol hyd 2021. Cytunodd y Bwrdd y dylid gofyn i Mrs Rees-Wilding barhau hyd hynny.

Dwedodd y Cadeirydd hefyd bod trefniadau ar y gweill i sefydlu Grŵp y Canghellor i gefnogi rôl a gwaith Canghellor y Brifysgol.

Dwedodd y Cadeirydd hefyd bod cynigion cychwynnol i gynnal cinio codi arian Canghellor y Brifysgol wedi’u dosbarthu i gael eu hystyried.

**1818. Materion Cyfrinachol a Chyfyngedig (eitemau 11–14 ar yr agenda)**

Roedd y Bwrdd wedi ystyried y materion cyfrinachol a chyfyngedig canlynol mewn sesiwn gaeëdig:

* Cofnodion Cyfarfodydd Blaenorol: Bwrdd y Llywodraethwyr: Dydd Iau, Gorff 4ydd 2019 (Cofnodion Cyfrinachol heb eu Cadarnhau) (eitem 11 ar yr agenda)
* Cofnodion Cyfarfodydd Blaenorol: Bwrdd y Llywodraethwyr: Dydd Iau, Gorff 4ydd 2019 (Cofnodion Cyfyngedig heb eu Cadarnhau) (eitem 12 ar yr agenda)
* Cynigion ar gyfer Newidiadau i Strwythur a Chyfrifoldebau Arweinyddiaeth Uwch (Cyfyngedig) (eitem 13 ar yr agenda)
* Materion yn ymwneud ag Ymholiad Rhyddid Gwybodaeth (Cyfyngedig) (eitem 14 ar yr agenda)

**Daeth y cyfarfod agored i ben am 8.00pm**

**Death y Cyfarfod Cyfrinachol/Cyfyngedig i ben am 9.20pm**